Strand: Har de fineste strendene i Europa
Har de fineste strendene i Europa
Ayia Napa på topp i TripAdvisors kåring av beste strender.
VANNSPORT: I Ayia Napa fins det flere strender for de aktive. Foto: Bilde fra TripAdvisor Vis mer
Publisert onsdag 06. juli 2011 - 06:00
Sist oppdatert onsdag 31. august 2016 - 17:19
Ayia Napa hadde lenge et dårlig rykte på seg for sitt utsvevende natteliv, men dette begynner å bli noen år siden.
Skal vi tro TripAdvisors brukere, er det gode grunner til å reise til den kypriotiske byen, også for den som ønsker andre ting enn høy partyfaktor. De har nemlig kåret Ayia Napas strender til de beste i Europa.
Ayia Napa skal ha flere fine sandstrender, deriblant den 500 meter lange Nissi Beach som har krystallklart vann og skal være ypperlig for vannsport.
Dessuten er dette en av hele 14 strender i Ayia Napa som kvalifiserer som Blue Flag-strender. Blue Flag er en kvalitetsordning som stiller krav til blant annet vannkvalitet, miljø og sikkerhet på strendene.
Også på tredjeplass i kåringen over Europas beste strender finner vi et kypriotisk sted, nærmere bestemt Protaras. Er du av den roligere typen kan dette stedet være verdt et besøk, siden det skal være langt mer laid back enn Ayia Napa. Også en av disse strendene kvalifiserer som Blue Flag-strand.
Frister det å besøke Europas beste strender i sommer, kan du fortsatt få restplasser til det kypriotiske feriemålet.
Les også: Disse solkremene bør du holde deg unna
Fine strender i Hellas
Også Hellas kvalifiserer til å ha blant Europas beste strender ifølge TripAdvisor, kanskje ikke uten grunn. Hele 387 av landets strender kvalifiserer som Blue Flag-strender.
Det er strendene i Skiathos som kommer best ut i denne kåringen, de havner helt oppe på andreplass. Og den relativt lille øya skal ha hele 60 strender å vise til. Mykonos kommer på fjerdeplass med sine rolige strender i nord, og mer livlige strender i sør, der man kan ri på hester, stå på vannski og drive med en rekke andre strandaktiviteter.
Det fins noen ledige restplasser også til Skiathos, men prisnivået på reisene er noe høyere enn hvis du reiser til Kypros.
Høyt opp på listen over de beste strendene i Europa kommer dessuten land som Storbritannia, Spania og Italia. Her kan du sjekke ut den fullstendige oversikten over Europas 25 beste strender.